Arten er i hovedsak lauveter, en type planteeter (herbivor) som primært livnærer seg av å ete blader, myke skudd og frukter fra busker. Spissneshorn kan imidlertid også ete noe bark, frø, korn og nøtter. Arten trenger regelmessig tilgang på vann, men kan klare seg noen dager uten. Dyra liker også sølebading, som hjelper mot den kraftige solstrålingen. Spissneshornet har lite utviklet syn, men utmerket lukt og hørsel. Arten er også, til tross for størrelsen, svært hurtig.